Document ID: 31981R0139

Komisijas Regula (EEK) Nr. 139/81
(1981. gada 16. janvāris),
ar ko paredz nosacījumus Kopējā muitas tarifa 02.01 A II b) 4 bb) 22 apakšpozīcijas attiecināšanai uz dažiem saldētas liellopu un teļa gaļas veidiem
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1968. gada 27. jūnija Regulu (EEK) Nr. 805/68 par liellopu gaļas tirgus kopīgo organizāciju [1], kurā jaunākie grozījumi izdarīti ar Grieķijas Pievienošanās aktu [2], un jo īpaši tās 11. panta 5. punktu,
tā kā nosacījumi Kopējā muitas tarifa 02.01 A II a) 2 dd) 22 bbb) apakšpozīcijas attiecināšanai uz dažiem saldētas liellopu un teļa gaļas veidiem tika noteikti ar Komisijas Regulu (EEK) Nr. 162/74 [3], kurā jaunākie grozījumi izdarīti ar Regulu (EEK) Nr. 2014/75 [4]; tā kā kopš minētās regulas pieņemšanas Kopējais muitas tarifs ir grozīts; tā kā skaidrības labad Regulas (EEK) Nr. 162/74 noteikumi būtu jāpielāgo;
tā kā, ņemot vērā attīstību liellopu un teļa gaļas tirdzniecībā starp Kopienu un ārpuskopienas valstīm, ir izstrādātas jaunas sertifikātu veidlapas, kas uzlabo šīs tirdzniecības efektivitāti; tā kā būtu lietderīgi autentiskuma sertifikātu, kas paredzēts Regulā (EEK) Nr. 162/74, pielāgot sertifikātiem, ko izmanto pārējiem produktiem liellopu un teļa gaļas nozarē;
tā kā produkti, uz ko attiecas Kopējā muitas tarifa 02.01 A II b) 4 bb) 22 apakšpozīcija, tika noteikti ar Komisijas Regulu (EEK) Nr. 586/77 [5], kurā jaunākie grozījumi izdarīti ar Regulu (EEK) Nr. 882/79 [6];
tā kā šīs regulas noteikumi neskar Kopienas tiesību normas, kuras pieņemtas veterinārijas un pārtikas produktu jomā un kuru mērķis ir cilvēku un dzīvnieku veselības aizsardzība, kā arī viltošanas un krāpšanas novēršana;
tā kā šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Kopīgo muitas tarifu 02.01 A II b) 4 bb) 22 apakšpozīciju (skausta daļas, plecdaļas izcirtņi ar lāpstiņu un krūšu gabala izcirtņi) attiecina uz saldētu gaļu no ārpuskopienas valstīm, ja tiek uzrādīts autentiskuma sertifikāts, kas atbilst šajā regulā noteiktajām prasībām.
2. pants
1. Autentiskuma sertifikātu sagatavo, izmantojot veidlapu, kuras paraugs dots I pielikumā.
Šīs veidlapas izmērs ir aptuveni 210 × 297 mm. Izmanto baltu papīru, kura svars ir vismaz 40 grami kvadrātmetrā.
2. Veidlapas drukā un aizpilda kādā no Kopienas oficiālajām valodām; tās var drukāt un aizpildīt arī eksportētājvalsts oficiālajā valodā vai vienā no tās oficiālajām valodām.
3. Veidlapas aizpilda mašīnrakstā vai ar roku. Pēdējā minētajā gadījumā izmanto tinti un drukātos lielos burtus.
4. Uz katra autentiskuma sertifikāta ir atsevišķs sērijas numurs, ko piešķir 4. pantā minētā izdevējiestāde.
3. pants
Sertifikātu kopā ar attiecīgo produktu iesniedz importētājas dalībvalsts muitas iestādēm trīs mēnešos no tā izdošanas dienas.
4. pants
1. Autentiskuma sertifikāts ir derīgs vienīgi tad, ja izdevējiestāde, kas ietverta II pielikumā pievienotajā sarakstā, to ir pareizi aizpildījusi un vīzējusi, kā to paredz I pielikumā izklāstītie norādījumi.
2. Autentiskuma sertifikātu uzskata par pareizi vīzētu, ja tajā norādīta izdošanas vieta un datums un ja tajā ir izdevējiestādes zīmogs un tās personas paraksts vai to personu paraksti, kuras ir pilnvarotas to parakstīt.
Zīmogu var aizstāt ar drukātu zīmoga nospiedumu.
5. pants
1. Izdevējiestādei, kas ietverta II pielikumā pievienotajā sarakstā:
a) jābūt tādai, ko kā izdevējiestādi atzinusi eksportētājvalsts;
b) jāapņemas pārbaudīt informāciju, kas norādīta autentiskuma sertifikātos;
c) jāapņemas pēc Komisijas un dalībvalstu pieprasījuma sniegt tām jebkādu informāciju, kas ļautu izvērtēt informāciju, kura norādīta autentiskuma sertifikātos.
2. Sarakstu pārskata, ja izdevējiestāde vairs neatbilst 1. punkta a) apakšpunktā paredzētajam nosacījumam vai ja tā nepilda kādu no saviem pienākumiem.
6. pants
Ar šo atceļ Regulu (EEK) Nr. 162/74.
Sertifikāti, kas izdoti atbilstīgi Regulai (EEK) Nr. 162/74, tomēr paliek spēkā līdz 1981. gada 30. jūnijam.
7. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1981. gada 16. janvārī

Labels: 3
17